Hyvinvointivaltiota voi kaikessa rauhassa purkaa, kun puolet kansasta pelkää natseja ja puolet maahanmuuttajia, kirjoittaa Jaakko Hämeen-Anttila kolumnissaan.

Velkakello tikittää. Halla-aholaiset valtaavat Suomen, ellei sitten Putin ennätä ensin. Miljoonia maahanmuuttajia tulvii Suomeen ja ensimmäinen terrori-isku on jo aivan kulman takana.

Viime vuosina uhkakuvat ovat hallinneet Suomen julkista keskustelua ja ehkä politiikkaakin. Keskustelu siitä, mitä haluaisimme, jää sen alle, mitä pelkäämme. Kuka jaksaa ajatella eläinsuojelulakia, kun natsit tappavat kaduilla ja kohta elämme taas 1930-lukua. Tai kysyä, miksi köyhiltä leikataan, kun kiiluvasilmäiset muslimit ovat valtaamassa koko maan?